10. การควบคุมภายใน

  บริษัทฯ ได้มีการแต่งตั้งคณะกรรมการตรวจสอบ (Audit Committee) ในปี 2542
  เพื่อทำหน้าที่กำกับดูแลการดำเนินงานและการ

บริหารของบริษัทฯ ผลสรุปรายงานการตรวจสอบภายในอยู่ในระดับน่าพอใจพอสมควร
ซึ่งคณะกรรมการตรวจสอบได้ให้คำปรึกษาชี้แจงและแนะนำต่อผู้บริหาร
เพื่อให้ระบบการกำกับดูแลภายในมีประสิทธิภาพยิ่งขึ้น

ตามที่ผู้สอบบัญชี บริษัท บัญชีกิจ จำกัด ได้ตรวจสอบงบการเงินของบริษัท เอเซียไฟเบอร์ จำกัด
(มหาชน) สำหรับปีสิ้นสุดวันที่ 30 มิถุนายน 2547 ตามมาตราฐานการสอบบัญชีที่รับรองทั่วไป
และได้เสนอรายงานการตรวจสอบงบการเงินดังกล่าวต่อผู้ถือหุ้นว่างบการเงินสำหรับปีสิ้นสุดวันที่ 30
มิถุนายน 2547 แสดงฐานะการเงิน ณ วันที่ 30 มิถุนายน 2547
และผลการดำเนินงานและกระแสเงินสดสำหรับปีสิ้นสุดวันเดียวกัน
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

. นอกจากนี้
จากการปฏิบัติงานสอบทานงบการเงินรายไตรมาสและตรวจสอบงบการเงินสำหรับปีดังกล่าว
สำนักงานได้ขอให้ข้อมูลเพิ่มเติมเกี่ยวกับเรื่องต่าง ๆ ดังต่อไปนี้

สรุปเหตุการณ์ที่สำคัญในระหว่างปี

-   ในเดือนตุลาคม บริษัทได้ตกลงประนอมหนี้ที่ผิดนัดชำระของบริษัท (เงินต้นจำนวนเงิน 25
    ล้านบาทและดอกเบี้ยค้างจ่ายจำนวนเงิน 26.4 ล้านบาท) กับสถาบันการเงิน
    (กองทุนรวมเอเซีย รีคอฟเวอร์รี่ 1) สำเร็จ และบริษัทมีกำไรจากการประนอมหนี้จำนวนเงิน
    20.8 ล้านบาท ซึ่งได้แสดงไว้เป็นส่วนหนึ่งในรายการพิเศษ
    ในงบกำไรขาดทุนสำหรับปีสิ้นสุดวันที่ 30 มิถุนายน 2547

-   บริษัทตั้งสำรองค่าเผื่อการลดลงของมูลค่าสินค้าคงเหลือจำนวนเงิน 0.5 ล้านบาท

-   บริษัทได้ตั้งภาษีอากรขาเข้ารอรับคืนสำหรับปี 2547 และ 2546 จำนวนเงินรวม 7.2
    ล้านบาท (บันทึกรวมไว้เป็นส่วนหนึ่งในสินทรัพย์หมุนเวียนอื่นในงบดุล ณ วันที่ 30 มิถุนายน
    2547)

-   บริษัทได้ซื้อสินทรัพย์ถาวรจำนวนเงินรวม 42.9 ล้านบาท (ส่วนใหญ่เป็นเครื่องจักรและอุปกรณ์
    ซึ่งมีการคำนวณค่าเสื่อมราคาสำหรับเครื่องจักรใหม่ที่ได้รับในระหว่างปีใหม่ในอัตรา 20% ต่อปี
    จากเดิม 7% และ 10% ต่อปี)

-   บริษัทได้ประเมินราคาที่ดินโดยถือตามรายงานการประเมินราคาของบริษัทประเมินสินทรัพย์ลงวันที่
    16 มีนาคม 2544
    สำนักงานได้เสนอแนะให้บริษัทจัดทำการประเมินราคาที่ดินใหม่ทั้งหมดในรอบบัญชีสำหรับปีสิ้นสุดวันที่
    30 มิถุนายน 2548 เพื่อให้ที่ดินแสดงมูลค่าที่เป็นปัจจุบันและสอดคล้องกับมาตรฐานการบัญชี

การประมาณการทางบัญชี

บริษัทฯ มีลูกค้าการค้าที่ค้างชำระเป็นเวลานานจากบริษัทที่เกี่ยวข้องสองแห่ง (บริษัท ไทยฟาร์อีสต์
จำกัด และบริษัท ที.เอฟ.อี. เทรดดิ้ง จำกัด) เป็นจำนวนเงินรวม 125.1 ล้านบาท
(ยอดหนี้จากบริษัทดังกล่าว ณ วันที่ 30 มิถุนายน 2547 มีจำนวนเงินรวม 127.3 ล้านบาท)
ลูกหนี้การค้าดังกล่าวมีที่ดินพร้อมสิ่งปลูกสร้างมาจำนองเป็นหลักประกัน ราคาประเมิน
(โดยคือตามรายงานการประเมินราคาโดยบริษัทประเมินราคาทรัพย์สินอิสระลงวันที่ 26 มีนาคม
2546) มีจำนวนเงิน 99.6 ล้านบาท บริษัทฯ
ตั้งค่าเผื่อหนี้สงสัยจะสูญดังกล่าวเพียงพอสำหรับผลขาดทุนที่อาจเกิดขึ้นจากผลต่างระหว่างราคาประเมินของที่ดินและยอดคงเหลือของลูกหนี้ดังกล่าว

เหตุการณ์ที่อาจกระทบต่อการดำเนินงาน

-   ความไม่แน่นอนที่สำคัญที่จะกระทบต่อการดำเนินงานต่อเนื่องของกิจการ

  จากการตรวจสอบ สำนักงานไม่พบเหตุการณ์ดังกล่าว

-   ผลกระทบต่องบการเงินสำหรับปีสิ้นสุดวันที่ 30 มิถุนายน 2546 ซึ่งอาจเกิดขึ้นจากคดีฟ้องร้อง

จากการตรวจสอบและสอบถามไปยังนายสุพัฒน์ เทศประสิทธิ์ ทนายความของบริษัทฯ พบว่าบริษัทฯ
มีคดีฟ้องร้องและถูกฟ้องร้อง กับลูกหนี้การค้าของบริษัทรวม 4 ราย (บริษัท มัลติซัพพลาย จำกัด
บริษัท ไนน์มิลเลียน อินเตอร์ไพร์ส คอร์ปอเรชั่น จำกัด บริษัท เท็กซ์ไทล์กรุ๊ป จำกัด และบริษัท
บิลเกท จำกัด) จำนวนเงินรวม 5.3 ล้านบาท ซึ่งทั้งหมดยังอยู่ในระหว่างการพิจารณาของศาล
อย่างไรก็ตามบริษัทได้ตั้งค่าเผื่อหนี้สงสัยจะสูญสำหรับลูกหนี้ทั้ง 4 รายไว้เต็มจำนวนแล้ว

รายการปรับปรุงที่สำคัญจากการตรวจสอบ

จากการตรวจสอบ สำนักงานไม่พบรายการปรับปรุงที่เป็นสาระสำคัญต่องบการเงิน
สำหรับปีสิ้นสุดวันที่ 30 มิถุนายน 2547

ความขัดแย้งกับผู้บริหารเกี่ยวกับการใช้หลักการบัญชี

  สำนักงานไม่มีข้อขัดแย้งกับผู้บริหารเกี่ยวกับหลักการบัญชีที่บริษัทฯ ใช้

การควบคุมภายใน

สำนักงานได้ศึกษาและประเมินประสิทธิภาพการควบคุมภายในด้านบัญชีของบริษัทฯ
เพื่อประโยชน์ในการกำหนดขอบเขตวิธีการทดสอบรายการ
และระยะเวลาที่ใช้ในการตรวจสอบงบการเงินสำหรับปีสิ้นสุดวันที่ 30 มิถุนายน 2547
ในการนี้สำนักงานไม่พบจุดอ่อนของระบบการควบคุมภายในด้านบัญชีที่จะมีผลกระทบอย่างมีสาระสำคัญต่อการแสดงความเห็นต่องบการเงินสำหรับปีสิ้นสุดวันที่
30 มิถุนายน 2547 อย่างไรก็ตาม สำนักงานขอเรียนว่าในการตรวจสอบบัญชี
สำนักงานไม่ได้ตรวจสอบทุกรายการหากแต่ใช่วิธีการทดสอบเท่านั้น
นอกจากนี้การศีกษาและการประเมินประสิทธิภาพระบบการควมคุมภายในด้านบัญชีมีวัตถุประสงค์เพียงเพื่อประโยชน์ในการสอบบัญชีดังที่กล่าวไว้ข้างต้น
ดังนั้นจึงไม่อาจชี้ให้เห็นถึงจุดอ่อนทั้งหมดที่อาจมีอยู่ในระบบการควบคุมภายในได้

เรื่องอื่น ๆ

การตั้งสำรองค่าภาษีเงินได้ค้างจ่ายสำหรับปีสิ้นสุดวันที่ 30 มิถุนายน 2547

บริษัทฯ มีกำไรสุทธิทางบัญชีสำหรับปีสิ้นสุดวันที่ 30 มิถุนายน 2547 จำนวนเงิน 72 ล้านบาท อย่างไรก็ตาม บริษัทฯ ไม่จำเป็นต้องตั้งภาษีเงินได้ค้างจ่ายสำหรับปีสิ้นสุดวันที่ 30 มิถุนายน 2547 เนื่องจากบริษัทฯ ใช้ประโยชน์ทางภาษีจากขาดทุนสะสมยกมา

การตั้งสำรองตามกฎหมาย

ตามพระราชบัญญัติบริษัทมหาชน จำกัด พ.ศ. 2535 บริษัทฯ ต้องจัดสรรทุนสำรองไม่น้อยกว่าร้อยละ 5 ของกำไรสุทธิประจำปีสุทธิจากขาดทุนสะสมยกมา (ถ้ามี) จนกว่าทุนสำรองนี้จะมีไม่น้อยกว่าร้อยละ 10 ของทุนจดทะเบียน ดังนั้น บริษัทฯ จึงไม่ต้องตั้งสำรองตามกฎหมายเพิ่มเติมในปี 2547 เนื่องจากบริษัทฯ มียอดขาดทุนสะสมยอดมา